А між тым тут, побач з тагачасным абласным цэнтрам (у 30-я Мазыр – цэнтр вобласці) было, паводле сведчанняў, расстраляна 2986 чалавек. 900 з іх – ураджэнцы невялікіх Жыткавічаў, у 1937 годзе – населенага пункта на мяжы з Польшчай. Сярод расстраляных у асноўным моладзь, радзей людзі сярэдняга ўзросту, зрэдку людзі за пяцьдзясят. Ніякіх рабаўніцтваў, крадзяжоў ці іншых злачынстваў яны не здзяйснялі – але для кожнага адшукаўся артыкул: ворагі народа, шпіёны, “вредители”. Сістэма заўсёды знаходзіла, у чым канкрэтна вінаваты той ці іншы жыткаўчанін, а потым ужо пачыналіся пошукі доказаў.